钦定古今图书集成/历象汇编/庶征典/第153卷 > 《宋史》 > 吴
## 钦定古今图书集成/历象汇编/庶征典/第153卷 > 《宋史》 > 吴

### 大帝时谣

按《吴志孙权传》：“黄龙元年夏四月，即皇帝位。初，兴平
中，吴中童谣曰：‘黄金车，班兰耳；闿昌门，出天子’。”

### 废帝时谣

按《晋书五行志》：“孙亮初，童谣曰：‘吁汝恪，何若若？芦苇
单衣篾钩络，于何相求常子阁’。”常子阁者，反语石子
堈也。钩络，钩带也。及诸葛恪死，果以苇席裹身，篾束
其要，投之石子冈，后听恪故吏收敛求之此堈云。
“孙亮初，公安有鼍鸣，童谣曰：‘白鼍鸣，龟背平，南郡城
中可长生。守死不去义无成。南郡城中可长生者，有
急’”易以逃也。明年，诸葛恪败，弟融镇公安，亦见袭。融
刮金印龟，服之而死。鼍有鳞介，甲兵之象。又曰：“白祥
也。”

### 景帝时谣谶

按《晋书五行志》：“孙休永安三年，将守，质子，群聚嬉戏，
有异小儿忽来言曰：‘三公锄，司马如’。又曰：‘我非人，荧
惑星也’。言毕上升，仰视若曳一匹练，有顷没。干宝曰：
‘后四年而蜀亡，六年而魏废，二十一年而吴平。于是
九服归晋。魏与吴蜀并灭国，三公锄，司马如’之谓也。”

### 乌程侯时谣谶

按《晋书五行志》：“孙皓遣使者祭石印山下妖祠，使者
因以丹书岩曰：‘楚九州渚，吴九州都，扬州土作天子，
四世治太平矣’。”皓闻之，意益张，曰：“从太皇帝至朕四
世，太平之主，非朕复谁？”恣虐逾甚，寻以降亡。近诗妖
也。孙皓《天纪》中童谣曰：“阿童复阿童，衔刀游渡江。
不畏岸上兽，但畏水中龙。”武帝闻之，加王濬龙骧将
军。及征吴江西众军无过者而王濬先定秣陵。